b'\n_START_ARTICLE_\nRoger Casement\n_START_PARAGRAPH_\nRoger Casement (1. syyskuuta 1864 Dublin \xe2\x80\x93 3. elokuuta 1916 Lontoo, Britannia) oli irlantilainen patriootti, runoilija, vallankumouksellinen ja nationalisti sek\xc3\xa4 brittil\xc3\xa4inen diplomaatti._NEWLINE_Casement sai konsulin viran jo nuorena, ja h\xc3\xa4n ty\xc3\xb6skenteli useissa viroissa Afrikassa ja Etel\xc3\xa4-Amerikassa. Ty\xc3\xb6skennelless\xc3\xa4\xc3\xa4n Britannian konsulina Kongossa Casement matkusteli useita kuukausia maassa dokumentoiden Leopold II:n hallitsemassa Kongossa toimeenpantuja v\xc3\xa4kivaltaisuuksia. Casement auttoi vuonna 1904 Edmund Morelia perustamaan j\xc3\xa4rjest\xc3\xb6\xc3\xa4 Congo Reform Association._NEWLINE_Casement nimitettiin vuonna 1910 p\xc3\xa4\xc3\xa4konsuliksi Rio de Janeiroon. Siell\xc3\xa4 h\xc3\xa4n teki muun muassa useita selvityksi\xc3\xa4, jotka koskivat Anglo-Peruvian Amazon co:n toimia intiaanien kohtelussa kumiplantaaseilla. Selvitykset julkaistiin 1912 \xe2\x80\x9dsinisen\xc3\xa4 kirjana\xe2\x80\x9d._NEWLINE_Casement palkittiin ansioistaan, mutta h\xc3\xa4n erosi teht\xc3\xa4vist\xc3\xa4\xc3\xa4n yll\xc3\xa4tt\xc3\xa4en ja liittyi Sinn F\xc3\xa9inin radikaaliin siipeen. Vuonna 1913 h\xc3\xa4n julisti lehtiartikkelissa, ett\xc3\xa4 sota Englannin ja Saksan v\xc3\xa4lill\xc3\xa4 oli v\xc3\xa4ist\xc3\xa4m\xc3\xa4t\xc3\xb6n ja ett\xc3\xa4 Irlannin pit\xc3\xa4isi k\xc3\xa4ytt\xc3\xa4\xc3\xa4 tilaisuutta hyv\xc3\xa4kseen ja itsen\xc3\xa4isty\xc3\xa4. Sodan puhjetessa h\xc3\xa4n oli Yhdysvalloissa ja yritti toiminnallaan siell\xc3\xa4 saada aikaan Saksan, Yhdysvaltojen ja Irlannin v\xc3\xa4lisen liiton. H\xc3\xa4n ei saanut ajatuksilleen tukea, ja h\xc3\xa4nen kirjoituksensa takavarikoitiin propagandana. Casement matkusti siksi Norjan kautta Saksaan, jossa h\xc3\xa4n innosti irlantilaisia vankeja mukaan sotajoukkoon, joka siirrett\xc3\xa4isiin Irlantiin tukemaan kapinaa._NEWLINE_Samaan aikaan Irlannissa oli vastarinta Britanniaa kohtaan vahvistunut, ja sovittiin kapinasta p\xc3\xa4\xc3\xa4si\xc3\xa4isen\xc3\xa4 1916, jolloin Casement toisi saarelle h\xc3\xb6yrylaivalla aseita ja ammuksia. H\xc3\xa4n l\xc3\xa4hti Irlantiin saksalaisella sukellusveneell\xc3\xa4, jonka j\xc3\xa4ljess\xc3\xa4 tuli sotamateriaalilla lastattu h\xc3\xb6yryalus. Britit olivat kuitenkin siepanneet s\xc3\xa4hkeen, ja alus r\xc3\xa4j\xc3\xa4ytettiin. Casement onnistui p\xc3\xa4\xc3\xa4sem\xc3\xa4\xc3\xa4n maihin ja yritti nyt est\xc3\xa4\xc3\xa4 kapinan puhkeamisen, mutta britit vangitsivat h\xc3\xa4net 24. huhtikuuta 1916. H\xc3\xa4net hirtettiin 3. elokuuta 1916 Lontoossa Pentonvillen vankilassa. Irlantilaisten p\xc3\xa4\xc3\xa4sis\xc3\xa4iskapina aloitettiin Patrick Pearsen ja James Connollyn johtamana, mutta siihen osallistuneet 2\xc2\xa0000 kapinallista joutuivat antautumaan viikon kuluessa, eiv\xc3\xa4tk\xc3\xa4 he saaneet mainittavampaa apua Saksalta._NEWLINE_Irlantilaiset nationalistit pitiv\xc3\xa4t Casementia marttyyrina, ja h\xc3\xa4nen vangitsemispaikastaan tuli pyhiinvaelluspaikka.'